**בבית המשפט המחוזי מרכז-לודמ"ת 07-19**

**בפני שופט תורן**

**המבקשת: מ ד י נ ת י ש ר א ל**

באמצעות פרקליטות מחוז מרכז

רח' הנרייטה סולד 1 תל-אביב, מיקוד 61330

טלפון: 03-6970222 פקס: 03-6959567

**- נ ג ד -**

**המשיבה: כרמל מעודה**

ילידת 1993 ת.ז. ...

ראש העין

טלפון: ...

(במעצר מיום 21.06.19)

**בקשה למעצר עד תום ההליכים המשפטים**

**לפי סעיף 21לחוק סדר הדין הפלילי (סמכויות אכיפה-מעצרים), התשנ"ו-1996**

**בית המשפט הנכבד מתבקש בזאת להורות על מעצרה של המשיבה עד תום ההליכים המשפטייםנגדה.**

**ואלה נימוקי הבקשה:**

1. לבית-המשפט הנכבד הוגש נגד המשיבה כתב אישום האוחז בשמונה עשר אישומים והמייחס לה עבירות של התעללות בקטין או חסר ישע- עבירה לפי סעיף 368ג סיפא לחוק העונשין, התשל"ז – 1977 [להלן: "**חוק העונשין**"] ותקיפת קטין או חסר ישע- עבירה לפי סעיף 368ב(א) סיפא לחוק העונשין.
2. המשיבה נעצרה ביום 21.6.2019 ומעצרה הוארך מעת לעת על ידי בית משפט השלום בפתח תקווה (כבוד השופטת אופיר כתבי- ריבלין) וזאת עד ליום 07.07.2019, בשעה 14:00.
3. כמתואר בכתב האישום, גן משפחתון "בייבי לאו" ברחוב סנהדרין 44, בראש העין, הינו גן פרטי המיועד לתינוקות ולפעוטות בין הגילאים שלושה חודשים עד שלוש שנים (להלן ביחד: "**הקטינים**"). בין התאריכים 16.06.19-27.05.19 היתה המשיבה הבעלים ומנהלת הגן,ומכאן אחראית על הקטינים.
4. במהלך התקופה הרלוונטית לכתב האישום, עשתה המשיבה באחד עשר קטינים, מעשי התעללות ותקיפה מחרידים, בין היתר, בכך שכיסתה ראשם של קטינים בשמיכה וישבה עליהם למניעת תזוזה, קשרה ידי קטין, במספר הזדמנויות, באמצעות חוט למשך דקות עד שעות, הרימה קטינים באמצעות אחיזה בכוח בזרוע, הניפה אותם באוויר והכל עד להטחתם ברצפה, טלטלה תינוקות, העמידה פעוטות עם הפנים אל הקיר, לעתים, משך מספר שעות, הצליפה בקטינים באמצעות חיתול, סטרה להם, צבטה ומשכה ראשם של פעוטות לאחור תוך חסימת אפם ופיהם, עד שהתגלעו קשיי נשימה, ובאחד המקרים הכריחה קטין לאכול תכולת צלחת לתוכה הקיא.
5. בידי המבקשת ראיות לכאורה להוכחת אשמתה של המשיבה, בין היתר, כדלקמן:
   1. מצלמות אבטחה בהן מתועדת המשיבה מבצעת את המיוחס לה בכתב האישום.
   2. דוח"ות צפיה של שוטרי הזירה הטכנולוגית של משטרת ישראל.
   3. המשיבה מזהה עצמה בסרטונים ואף את הקטינים בשמותיהם, קושרת עצמה למעשים המיוחסים לה אם כי לעתים נותנת פרשנות שונה לאירועים.
   4. עדת ראיה לאירוע התעללות שלא צולם, והודאת המשיבה בו.
6. מעשיה של המשיבה מקימים עילת מעצר לפי סעיף 21(א)(1)(ב) לחוק סדר הדין הפלילי (סמכויות אכיפה-מעצרים) התשנ"ו-1996, שכן קיים יסוד סביר לחשש כי המשיבה תסכן את בטחון הציבור באשר הוא, לאור ריבוי הקטינים הנפגעים, ריבוי האירועים, וההתעללות השיטתית שנחשפה בארבע מצלמות כמעט מדי יום משך תקופה לא מבוטלת של כשלושה שבועות.
7. מסוכנותה של המשיבה מקבלת משנה תוקף בהתחשב בעובדה שהמשיבה פגעה בתינוקות ובפעוטות רכים, חלקם ללא יכולת שפתית כלל, וחלקם בשלבים הראשוניים של ההתפתחות השפתית, שאין ביכולתם לספר ולפנות לסיוע מהוריהם שעה שמי שאמונה על שמירת שלומם הפיזי והנפשי פוגעת בהם שוב ושוב. כמו כן, לא ניתן ליתן במשיבה אמון, היות וניצלה את אמון ההורים שהפקידו בידיה, תרתי משמע, את היקר להם מכל, כך לשם דוגמה, באחד המקרים פגעה בתינוק ובפעוט שהינם אחים.

**אשר על כן, מתבקש בית המשפט הנכבד להורות על מעצרה של המשיבה עד לתום ההליכים המשפטיים נגדה.**

**איריס פיקר סגל, עו"ד**

**סגנית בכירה לפרקליטת מחוז מרכז (פלילי)**

תל אביב-יפו 07.07.2019

פמ"מ 263517/19